Peste 100 de tornade au devastat centrul Statelor Unite în ultimele trei zile. Cinci morți și zeci de răniți
Cel puțin cinci oameni au murit în numeroasele tornade care au făcut prăpăd în centrul Statelor Unite. Zeci de case și depozite au fost pur și simplu spulberate. Cel mai grav bilanț este în statul Oklahoma, unde sunt trei morți, inclusiv un bebeluș de patru luni, și zeci de răniți. De vineri, au fost înregistrate mai mult de o sută de tornade. Nu doar în Oklahoma, ci și în Iowa, Nebraska, Texas și Missouri. Duminică, peste 7 milioane de americani au fost sub alertă de tornadă, iar 47 de milioane sub alertă de furtuni cu vânt puternic, ploi abundente și grindină. Este de așteptat ca vremea instabilă să continue și azi și să se producă noi fenomene extreme.